Paterna legalitzarà el subministrament d'aigua de 3.000 veïns de La Canyada que no va fer el PP
14/09/2016

# Paterna legalitzarà el subministrament d'aigua de 3.000 veïns de La Canyada que no va fer el PP

[![Imagen del ayuntamiento](/images/noticias/recurso/ayuntamiento4.jpg)](/images/noticias/recurso/ayuntamiento4.jpg)

14.09.2016

L’equip de govern socialista informarà detalladament del procés i els seus drets als veïns afectats davant la falta de rigor de la Cooperativa

L'Ajuntament de Paterna ha començat el procés per recuperar i regularitzar el servei de subministrament d'aigua potable de prop de 3.000 veïns de La Canyada després de l'extinció de la concessió per 50 anys que mantenia la Cooperativa Valenciana El Plantío i La Canyada, una de les empreses que, juntament amb Aigües de València, operen en aquest barri.

Tal i com ha explicat la regidora d'Infraestructures, Núria Campos “amb aquesta intervenció l'Ajuntament busca protegir a aquests socis/abonats i avançar cap a un servei unificat de subministrament i de tarifes en el municipi on tots els veïns de Paterna tinguen els mateixos drets quant a l'aigua i no es vegen discriminats en funció del barri on resideixin”.

En aquest sentit, la regidora ha assenyalat que “aquest assumpte és un altre de les malifetes heretades del PP fruit del desgovern i la seua falta de control i gestió del municipi” i, sobre això, ha explicat que “en 2014 va caducar la concessió de subministrament d'aigua de la Cooperativa i hem estat l'actual Executiu local els que hem donat un pas cap avant i, per responsabilitat i en compliment de la legalitat, hem iniciat l'expedient que permetrà la transició i la reversió d'aquest subministrament”.

A més, Núria Campos ha indicat que “a la caducitat de la concessió de Cooperativa Valenciana El Plantío i La Canyada, s'uneix el deficient i ruïnós estat en el qual deixa les seues instal•lacions després de 50 any d'ús, les constants avaries i interrupcions del servei sense previ avís i fins i tot la recent sol•licitud per pujar les seues tarifes de l'aigua un 5% i que l'Ajuntament els va denegar”.

Campos ha avançat a més que, des de l'equip de govern, s'ha sol•licitat un informe per determinar la forma d'unificar les tarifes i de regularitzar el servei.

Així mateix, la regidora ha destacat “ l'aposta de l'Ajuntament de Paterna pel desenvolupament sostenible del municipi i, en conseqüència, per implantar una política de gestió intel•ligent de l'aigua, amb bonificacions que promoguin el correcte ús i consum d'aquest ben i amb un control i fiscalització per part del consistori del servei de subministrament d'aigua”.